
ΘΕΜΑ	:	«Ενεργοποίηση Πιλοτικής Λειτουργίας Ηλεκτρονικής Τιμολόγησης»


Παρακαλούμε όπως κάνετε γνωστό στα μέλη σας ότι από την υποβολή των λογαριασμών Απριλίου του 2017, που πραγματοποιήθηκε στις αρχές Μαΐου του 2017, βρίσκεται σε πιλοτική λειτουργία η δυνατότητα ηλεκτρονικής τιμολόγησης του ΕΟΠΥΥ από τα ιδιωτικά φαρμακεία. Προκειμένου τα φαρμακεία να εξοικειωθούν και να προσαρμοστούν στις νέες διαδικασίες και καθώς αναμένεται προσεχώς η έναρξη της παραγωγικής λειτουργίας της ηλεκτρονικής τιμολόγησης, παρακαλούμε όπως ενημερώσετε τα μέλη σας να χρησιμοποιούν την υπηρεσία ανελλιπώς, για κάθε υποβολή τους. 

Προκειμένου να είναι εφικτή η χρήση της ηλεκτρονικής τιμολόγησης από κάποιο φαρμακείο, πρέπει προηγουμένως να έχουν ολοκληρωθεί τα κάτωθι βήματα:
· Το φαρμακείο έχει ενεργή σύμβαση στο μητρώο του ΚΜΕΣ.
· Το φαρμακείο να έχει ενεργοποιηθεί/πιστοποιηθεί στο site www.eopyykmes.gr. 
· Το φαρμακείο να έχει ενεργό λογαριασμό στο σύστημα ηλεκτρονικής τιμολόγησης. Θέτουμε υπόψη σας, ότι όταν δημιουργηθεί ένας λογαριασμός φαρμακείου στο σύστημα ηλεκτρονικής τιμολόγησης, αποστέλλεται στο φαρμακείο ενημερωτικό email που περιλαμβάνει τα στοιχεία πρόσβασής του στο σύστημα της ηλεκτρονικής τιμολόγησης. Σημειώνουμε ότι για το συντριπτικό πλήθος των φαρμακείων το βήμα αυτό έχει υλοποιηθεί. Με τη δημιουργία του λογαριασμού του στο σύστημα ηλεκτρονικής τιμολόγησης, το φαρμακείο αποκτά πρόσβαση στο σύστημα ηλεκτρονικής τιμολόγησης και μπορεί ανά πάσα στιγμή να αποκτήσει πρόσβαση στα στοιχεία του, να δει τα τιμολόγια που έχει αποστείλει ηλεκτρονικά, κ.ο.κ. (βλ. 7.Β. Εγχειρίδιο χρήσης ηλεκτρονικής τιμολόγησης για Φαρμακεία v.2.0.pdf) 
· Ένα φαρμακείο που έχει λάβει ενημερωτικό email για τη δημιουργία του λογαριασμού του στο σύστημα της ηλεκτρονικής τιμολόγησης, πέραν της δυνατότητας της αποστολής των τιμολογίων στο σύστημα της ηλεκτρονικής τιμολόγησης μέσω του site www.eopyykmes.gr, έχει τη δυνατότητα να αποστέλλει ηλεκτρονικά τα μηχανογραφημένα τιμολόγιά του με email στη διεύθυνση EOPYY@paperless-connect.gr, εφόσον τα τιμολόγια έχουν το format που περιγράφεται στο συνημμένο έντυπο (βλ. Προδιαγραφές Εντύπων Μηχανογραφημένων Τιμολογίων για την Ηλεκτρονική Τιμολόγηση v.1.0.pdf). Το συγκεκριμένο έντυπο περιλαμβάνει τις προδιαγραφές για την δημιουργία μηχανογραφημένου τιμολογίου που μπορεί να δεχθεί το σύστημα ηλεκτρονικής τιμολόγησης. Η εταιρεία που παρέχει το μηχανογραφικό πακέτο στο φαρμακείο σας θα πρέπει να ενημερωθεί για τις προδιαγραφές αυτές.

Τέλος, επισημαίνουμε ότι τα τιμολόγια που θα ληφθούν ηλεκτρονικά δεν θα ληφθούν προς το παρόν υπόψη για την πληρωμή των φαρμακείων, καθώς η πιλοτική λειτουργία της ηλεκτρονικής  τιμολόγησης αφορά στην εξοικείωση των χρηστών και στην προσαρμογή στις νέες διαδικασίες. Ως εκ τούτου, τα φαρμακεία κατά τη διάρκεια της πιλοτικής λειτουργίας της ηλεκτρονικής τιμολόγησης οφείλουν να υποβάλλουν τα τιμολόγιά τους στον ΕΟΠΥΥ υπογεγραμμένα και σφραγισμένα, όπως ίσχυε πριν την πιλοτική λειτουργία της ηλεκτρονικής τιμολόγησης. Για την έναρξη της παραγωγικής λειτουργίας της ηλεκτρονικής τιμολόγησης θα υπάρξει νεότερη ενημέρωση
Επισυνάπτονται σχετικά:
1. Εγχειρίδιο χρήσης Συστήματος Υπηρεσίας Ηλεκτρονικής Τιμολόγησης για Φαρμακεία (39σελ)
2. Εγχειρίδιο Προδιαγραφών  Εντύπων Μηχανογραφημένων Τιμολογίων για αποστολή στο Σύστημα Ηλεκτρονικής Τιμολόγησης (13σελ)

